
                            “ГАБДУЛЛА ТУКАЙ – ТАТАР ХАЛКЫНЫҢ ЙӨРӘГЕ”
Эшне башкарды: башлангыч сыйныф укытучысы

Халиуллина Наиля Минәсхать кызы.

                                                                                                    Бер дә юкка түгел икән ул,

                                                                                                        Җиргә туган халык җырчысы.
    Габдулла Тукай... Бу исемне әйтүгә, күңелгә ниндидер яктылык, җылылык бөркелә. Ул – татар халкының иң бөек шагыйрьләренең берсе, аның рухи байлыгы, горурлыгы. Тукай үзенең кыска гына гомерендә, татар әдәбиятында тирән эз калдырды, аның шигырьләре, поэмалары, мәкаләләре бүген дә актуальлеген югалтмады.

    Тукайның тормыш юлы җиңелләрдән булмаган. Ул ятимлектә үсә, төрле гаиләләрдә тәрбияләнә. Әмма бу авырлыклар аны сындырмый, киресенчә, рухын ныгыта, тормышны тирәнрәк аңларга өйрәтә. Ятимлек газабын, халыкның моң-зарын үз җаны аша кичерә, ул аларны үзенең иҗатында чагылдыра.

Барын күрә... барына да түзә,
Күкрәгенә җыя ил зарын.

Каршы барып язмыш үртәвенә,

Мәгърур шагыйрь Тукай күтәрелә,

Ил күңеленнән алып җырларын.

      Бу урында авторның “Золым” шигыренә тукталмый булмый. Бигрәк тә шигырьнең соңгы юлларын укыганда төтрәндергеч булып китә. “Мискин фәкыйрь”, дип эндәшә ул халыкка, сулышың да синең санаулы, зарланудан туктый алмыйсың, каршы килеп сүз әйтә алмыйсың, иртәгә ачтан үлмәсеңне дә белмисең син, ди ул. Авыр тормышны аңлаган, үзе аша кичергән кеше генә шулай тоя, күңелендәгесен әйтеп бирә ала. Ләкин бит кеше дә таш түгел, түзә – түзә дә авырлыкны алга уздыра. Тукайның да андый чаклары аз булмагандыр. “Ачы тәҗрибә авазы” дип аталган бу шигыре моңа ачык дәлил булып тора. Күз яшьләрен түгәрлек кешесе була, аңа эч серләрен ачып бирә. Димәк, Тукай да сынган-сыгылган, әмма бирешмәгән, соң чиккә җиткәндә кире кабынган. 
      Тукай – халык шагыйре. Аның шигырьләрендә татар халкының тарихы, мәдәнияте, гореф-гадәтләре, хыяллары һәм өметләре гәүдәләнә. Ул үзенең әсәрләрендә халыкны бердәмлеккә, мәгърифәткә, алга омтылышка чакыра.          

дип язганда, ул һәр татар кешесенең йөрәгенә үтеп керә, туган телгә мәхәббәт уята.

    Һәркем, үзен-үзе белгәннән башлап, Тукай шигырьләре белән очраша. Балалар, зурлар өчен язылган шигырьләре бихисап. Халык шагыйре дими, ни диясең?! Балалар яратып укыган “Безнең гаилә”, “Бала белән күбәләк”, “Карлыгач”, “Кәҗә белән Сарык”, “Сабыйга”, “Кызыклы шәкерт” әсәрләрен кем генә белми икән дә, кем генә укымаган?! Халык Тукайны белә, халык Тукайны укый. Шуңа Тукай яши.        

          Тукай - новатор шагыйрь. Ул татар шигъриятенә яңа алымнар, яңадан – яңа образлар алып килә. Аның шигырьләре музыкальлеге, образлыгы, халыкчан теле белән аерылып    тора. Ул балалар өчен дә бик күп әсәрләр язган. «Шүрәле», «Су анасы», «Кәҗә белән Сарык» кебек әкият-поэмалары бүген дә балаларның иң яраткан әсәрләре булып кала. Ничәмә-ничә буын аның әкиятләре белән тәрбияләнеп килә.    

          Габдулла Тукай – мәңгелек шагыйрь. Аның иҗаты вакыт сынавын уңышлы узды, ул бүген дә безнең белән бергә. Без Тукайны укыйбыз, аның шигырьләреннән рухи көч алабыз, аның белән горурлаабыз. Тукай – татар халкының йөрәге, аның җаны, аның киләчәге.

      
